ช่วยสรุปเรื่อง "Fund Fact Sheet เวอร์ชั่นใหม่ ดูง่ายขึ้นอย่างไร" ให้หน่อยค่ะ
Factsheet กองทุนรวมโฉมใหม่นี้เป็นไปตามหลักเกณฑ์ใหม่จากทาง ก.ล.ต. ภายใต้โครงการ Simplified Disclosure ระยะที่ 2 และโครงการ Regulatory Guillotine ซึ่งสะท้อนถึงความตั้งใจจริงของ ก.ล.ต. ที่จะทำให้ผู้ลงทุนได้รับข้อมูลที่สำคัญและย่อยง่าย ขณะเดียวกันก็ยกเลิกหรือปรับปรุงข้อมูลที่หมดความจำเป็นออกไป ซึ่งหลักเกณฑ์ที่ว่าก็มีผลบังคับใช้เรียบร้อยแล้ว โดย Factsheet ของกองทุนรวมตั้งแต่วันที่ 1 มิถุนายน 2565 จะเป็นรูปแบบใหม่ตามหลักเกณฑ์ใหม่นี้ทั้งหมด และจะต้องมีการอัปเดตใหม่ทุกเดือน สิ่งที่โดนตัดออกไป สิ่งแรกที่เปลี่ยนแปลงไปนั่นคือจำนวนหน้า ใครที่อ่าน Factsheet แบบเก่าบ่อย ๆ จะเห็นได้ว่าในจำนวนเอกสารเกือบ 10 หน้า มีข้อมูลสำคัญที่ตามดูจริง ๆ ไม่กี่หน้า โดยภายใต้หลักเกณฑ์ใหม่นี้ Factsheet กองทุนจะมีเพียง 3 หน้าเท่านั้น ส่วนภาพ Chart ก็ยังคงมีอยู่เฉพาะที่จำเป็น ส่วนภาพ Risk Spectrum ที่กินพื้นที่ครึ่งหน้ากระดาษแต่ให้ข้อมูลได้เพียงเรื่องระดับความเสี่ยงคร่าว ๆ ของกองทุนรวมเท่านั้น ก็เป็นส่วนที่ถูกตัดออกไปหรือปรับให้มีขนาดเล็กลง เช่นเดียวกับ Chart ข้อมูลสำคัญอื่น ๆ เช่น ผลการดำเนินงานย้อนหลัง ก็ถูกย่อให้มีขนาดเล็กลงเช่นกัน สิ่งที่เพิ่มเข้ามามากขึ้น เช่น Chart และตารางแสดงผลการดำเนินงาน และดัชนีชี้วัดย้อนหลัง เดิมจะแสดงให้เห็นเฉพาะการเปรียบเทียบระหว่างตัวกองทุนและดัชนีชี้วัด แต่ Factsheet ใหม่ก็ได้เพิ่มข้อมูลค่าเฉลี่ยกองทุนอื่นที่มีนโยบายแบบเดียวกัน (Peer Average) เข้ามาเปรียบเทียบให้เห็นไปพร้อมกันด้วย แบบนี้ก็จะเห็นกันไปเลยว่ากองนี้เมื่อเทียบกับกองอื่น ๆ แล้วมีผลการดำเนินงานที่ดีกว่าหรือแย่กว่ามากน้อยแค่ไหน นอกจากนี้ยังเพิ่มข้อมูลสถิติสำคัญใหม่ ๆ เข้ามาใน Factsheet เช่น Sharpe Ratio ซึ่งบ่งบอกความคุ้มค่าของผลตอบแทนการลงทุนเทียบกับความผันผวนที่เกิดขึ้น ซึ่งช่วยบอกความสามารถในการบริหารการลงทุนของกองทุนได้เป็นอย่างดี Recovering Period ซึ่งบ่งบอกได้ว่าในอดีตกองทุนเคยต้องใช้เวลานานแค่ไหนกว่าจะกู้คืนสถานการณ์ช่วงที่ขาดทุนหนักสุดให้กลับมาเท่าทุนได้ ส่วนนี้สะท้อนความสามารถในการบริหารกองทุนได้เป็นอย่างดีเช่นกัน เพราะปฏิเสธไม่ได้ว่าเวลาก็เป็นต้นทุนที่สำคัญอย่างหนึ่งของการลงทุน FX Hedging ซึ่งบ่งบอกเปอร์เซ็นต์การลงทุนในสกุลเงินต่างประเทศที่มีการป้องกันความเสี่ยงจากอัตราแลกเปลี่ยน Alpha ซึ่งบ่งบอกความสามารถของกองทุนในการสร้างผลตอบแทนได้มากกว่าดัชนีชี้วัด Beta ซึ่งบ่งบอกระดับและทิศทางของผลตอบแทนกองทุนเมื่อเทียบกับตลาด สำหรับกองทุนตราสารหนี้ มีการเพิ่มข้อมูล Yield to Maturity ซึ่งเป็นผลตอบแทนการลงทุนตราสารหนี้กรณีถือจนครบกำหนดอายุ และมีข้อมูลส่วนที่ถูกระบุใน Factsheet รูปแบบเก่าเช่นกัน เพียงแต่ย้ายตำแหน่งให้เห็นได้ชัดขึ้น เช่น Maximum Drawdown, อัตราส่วนหมุนเวียนการลงทุน, Tracking Error และประวัติจ่ายเงินปันผล
Factsheet กองทุนรวมโฉมใหม่ เป็นไปตามหลักเกณฑ์ใหม่จาก ก.ล.ต. ภายใต้โครงการ Simplified Disclosure และโครงการ Regulatory Guillotine ซึ่งสะท้อนความตั้งใจที่จะทำให้ผู้ลงทุนได้รับข้อมูลที่สำคัญและย่อยง่าย รวมถึงยกเลิกและปรับปรุงข้อมูลที่หมดความจำเป็น ซึ่งมีผลบังคับใช้ตั้งแต่วันที่ 1 มิถุนายน 2565 และต้องมีการอัปเดตใหม่ทุกเดือน
สิ่งที่ตัดออกไป
- จำนวนหน้า Factsheet แบบเก่าจะมี 10 หน้าแต่ภายใต้หลักเกณฑ์ใหม่จะมีเพียง 3 หน้าเท่านั้น
- ภาพ Chart ยังคงมีอยู่เฉพาะที่จำเป็น
- ภาพ Risk Spectrum ถูกปรับให้เล็กลง เพราะกินพื้นที่ครึ่งหน้ากระดาษ แต่ให้ข้อมูลเพียงเรื่องระดับความเสี่ยงคร่าว ๆ ของกองทุนรวม
- Chart ข้อมูลสำคัญอื่น ๆ ถูกย่อให้เล็กลง
สิ่งที่เพิ่มเข้ามา
- เพิ่มข้อมูลค่าเฉลี่ยกองทุนอื่นที่มีนโยบายแบบเดียวกัน เข้ามาเปรียบเทียบให้เห็นพร้อมกัน จะสามารถเปรียบเทียบกับกองอื่น ๆ และดูผลการดำเนินงานว่าดีหรือแย่กว่ามากน้อยแค่ไหน 
- Sharpe Ratio บอกความคุ้มค่าของผลตอบแทนการลงทุนเทียบกับความผันผวนที่เกิดขึ้น
- Recovering Period บอกได้ว่าในอดีตกองทุนเคยใช้เวลานานแค่ไหนกว่าจะกู้คืนสถานการณ์ให้กลับมาเท่าทุนได้
- FX Hedging บอกเปอร์เซ็นต์การลงทุนในสกุลเงินต่างประเทศ ที่มีการป้องกันความเสี่ยงจากอัตราแลกเปลี่ยน 
- Alpha บอกความสามารถของกองทุนในการสร้างผลตอบแทนได้มากกว่าดัชนีชี้วัด  
- Beta บอกระดับและทิศทางของผลตอบแทนกองทุนเทียบกับตลาด 
- เพิ่มข้อมูล Yield to Maturity สำหรับกองทุนตราสารหนี้ ซึ่งเป็นผลตอบแทนการลงทุนตราสารหนี้กรณีถือจนครบกำหนด
- ข้อมูลที่ระบุใน Factsheet แบบเก่าย้ายตำแหน่งให้เห็นชัดขึ้น
ความรู้ทางการเงิน